Mənim sualım nədən ibarətdir? Birinci sualım 8-ci maddə ilə bağlıdır. Burada qeyd olunur ki, əvvəllər vəkil və ya hakim olmuş şəxslər yazılı test vermədən və icbari təlimə cəlb olunmadan, şifahi müsabiqədən keçdikdən sonra vəkil ola bilərlər. Əlbəttə, söhbət intizam qaydasında vəkillik fəaliyyətinə xitam verilmiş şəxslərdən getmir. Elə şəxslər ola bilər ki, onlar qısa müddətə bu səlahiyyəti, yaxud bu vəzifəni daşısınlar. Son zamanlar ölkədə, ümumiyyətlə, qanunvericilik sahəsində baş vermiş dəyişikliklərlə, yeniliklərlə onlar tam şəkildə tanış olmaya bilərlər. Ola bilsin ki, hüquq sahəsində olan inkişaf dinamikasını da tam izləyə bilməsinlər. Ona görə də mənə belə gəlir ki, onların ən azı müəyyən mənada icbari təlimə cəlb olunması vacibdir. Yaxud onların bu vəzifəni tutması ilə bağlı bir müddət qoyulmalıdır. Bayaq burada Fazil müəllim də qeyd etdi, 5 il, 10 il müddət qoyula bilər. Bu vacib bir məsələdir. Bu məsələyə aydınlıq gətirilməsini istərdim. Əlbəttə, bütövlükdə bu maddənin xoşməramlı maddə olduğunu qəbul edirəm. Çünki bu, vəkillik sisteminin daha da təkmilləşməsinə, yeni vəkillərin cəlb etmə prosesinin asanlaşdırılmasına xidmət edir. Eyni zamanda, biz bunun digər tərəflərini də düşünməliyik.